钦定古今图书集成/明伦汇编/官常典/第407卷 > 张淳
## 钦定古今图书集成/明伦汇编/官常典/第407卷 > 张淳

按《晋书张轨传》：“轨子寔，寔子骏。骏遣傅颖假道于蜀，
通表京师，李雄弗许，又遣治中从事张淳称藩于蜀，
托以假道焉，雄大悦。雄又有憾于南氐杨初，淳因说
曰：‘南氐无状，屡为边害，宜先讨百顷，次平上邽，二国
并势，席卷三秦，东靖许洛，扫氛燕赵，拯二帝梓宫于
平阳，反皇舆于洛邑。此英霸之举，千载一时。寡君所
以遣下臣冒险通诚，不远万里者，以陛下义声远播，
必能愍寡君勤王之志。天下之善一也，惟陛下图之’。”
雄怒，伪许之。将覆淳于东峡，蜀人桥赞密以告淳。淳
言于雄曰：“寡君使小臣行无迹之地，通北蛮之域，万
里表诚者，诚以陛下义矜戮力之臣，能成人之美节
故也。若欲杀臣者，当显于都市，宣示众目，云：‘凉州不
忘旧义，通使琅邪，为表忠诚，假途于我主。圣臣明发
觉杀之，当令义声远著，天下畏威。今盗杀江中，威刑
不显，何足以扬休烈，示天下也’！”雄大惊曰：“安有此邪！
当相放还河右耳。”雄司隶校尉景骞言于雄曰：“张淳
壮士，宜留任之。”雄曰：“壮士岂为人留！且可以卿意观
之。”骞谓淳曰：“卿体大，暑热，可且遣下吏，少住须凉。”淳
曰：“寡君以皇舆幽辱，梓宫未反，天下之耻未雪，苍生
之命倒悬，故遣淳来，表诚大国。所论事重，非下吏能
传。若下吏所了者，则淳本亦不来，虽有火山汤海，无
所辞难，岂寒暑之足避哉！”雄曰：“此人矫矫，不可得用
也。”厚礼遣之。谓淳曰：“贵主英名盖世，土险兵盛，何不
称帝，自娱一方？”淳曰：“寡君以乃祖乃父，世济忠良，未
能雪天人之大耻，解众庶之倒悬，日昃忘食，枕戈待
旦。以琅邪中兴江东，故万里翼载，将成桓、文之事，何
言自娱邪？”雄有惭色曰：“我乃祖乃父亦是晋臣，往与
六郡，避难此都，为同盟所推，遂有今日。琅邪若能中
兴大晋于中州者，亦当率众辅之。”淳还至龙鹤，募兵
通表，后皆达京师，朝廷嘉之。